О Б Р А З Л О Ж Е Њ Е

I. УСТАВНИ ОСНОВ

Уставни основ за доношење овог закона садржан је у члану 97. тачка 1. Устава Републике Србије, према коме Република Србија уређује и обезбеђује њен међународни положај и односе са другим државама и међународним организацијама и у члану 99. став 1. тачка 4. Устава Републике Србије, према коме Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА

Област социјалне сигурности између Републике Србије и Републике Тунис није регулисана међународним споразумом. У марту 2019. године две стране су отпочеле преговоре за закључивање споразума у циљу свеобухватне заштите осигураника и корисника права на територији обе државе. Споразум између Владе Републике Србије и Владе Републике Тунис о социјалној сигурности и Административни договор за примену Споразума су усаглашени током пет рунди преговора и потписани у Београду, 28. марта 2022. године.

Споразум је свеобухватан и регулише здравствено осигурање, здравствену заштиту и материнство; пензијско и инвалидско осигурање; осигурање за случај повреде на раду и професионалне болести и осигурање за случај незапослености.

Овај Споразум садржи решења која су у складу са важећим законодавством Републике Србије, као и општеприхваћеним принципима у овој области.

Основни принципи заступљени кроз одредбе Споразума су: једнакост поступања; примена правних прописа државе запослења на утврђивање обавезе за спровођење социјалног осигурања – са изузетком спровођења социјалног осигурања упућених лица, лица запослена код међународних превозника, као и запослени у државној служби; принцип осигурања – који омогућава да терет давања из социјалног осигурања сноси она држава чији је осигураник у питању; сабирање периода осигурања навршених у обе државе уговорнице ради остваривања права на давања; непосредна исплата стечених давања кориснику који је остварио право на давања (пензија).

Потврђивањем Споразума омогућује се његово ступање на снагу, онако како је прописано чланом 37. Споразума.

III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ СПОРАЗУМА

За спровођење овог Споразума између Владе Републике Србије и Владе Републике Тунис о социјалној сигурности није потребно обезбедити средства у буџету Републике Србије.